Amb l'aprovació de la Llei 54/1997, de 27 de novembre, del sector elèctric, es va configurar un nou model del sector elèctric que abandona la noció de servei públic del subministrament elèctric i la substitueix per la de servei essencial, de tal manera que ha de quedar garantit el subministrament d'energia elèctrica a totes les persones consumidores demandants del servei, amb les adequades condicions de qualitat i el menor cost possible.
L'establiment de la normativa bàsica en relació amb el servei elèctric s'ha vist completada amb l'aprovació del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica (BOE de 27.12.2000), que té com a objecte desenvolupar el marc normatiu en què s'han de dur a terme aquestes activitats.
L'article 10.1.5 de l'Estatut de Catalunya atribueix a la Generalitat de Catalunya competència per al desenvolupament legislatiu i l'execució en matèria de règim energètic.
La Generalitat de Catalunya, d'acord amb el que preveu l'article 9.16, també exerceix competències en matèria d'instal·lacions de producció, distribució i transport d'energia, quan aquest transport no surti del seu territori i el seu aprofitament no afecti una altra província o comunitat autònoma.
Per la seva part, l'article 12.1.5 de l'Estatut d'autonomia atribueix a la Generalitat de Catalunya la competència exclusiva en matèria de defensa del consumidor i de l'usuari.
Per tant, conflueixen en la Comunitat Autònoma de Catalunya les competències necessàries per poder desenvolupar la normativa bàsica estatal que s'ha aprovat en matèria d'ordenació del subministrament elèctric, amb la finalitat d'adaptar-la a la realitat i les característiques que aquest servei essencial té en aquesta Comunitat Autònoma, tot incrementant les garanties dels usuaris domèstics, comercials i industrials i la qualitat de les instal·lacions de distribució elèctrica.
En aquest sentit, el present Decret conté una regulació més àmplia dels requeriments de qualitat del subministrament elèctric i, en concret, s'incorpora la regulació dels anomenats microtalls o interrupcions breus, a fi i efecte de reflectir les conseqüències que aquest tipus d'incidència pot tenir en la qualitat del producte.
D'altra banda, l'article 3.3 de la Llei 54/1997, de 27 de novembre, del sector elèctric, estableix que correspon a les comunitats autònomes, en l'àmbit dels seus respectius estatuts, regular el règim dels drets de connexió de servei i resta d'actuacions necessàries per atendre els requeriments de subministrament dels usuaris, sense perjudici del que preveu el seu règim econòmic.
Sobre la base d'això, d'acord amb la Comissió Jurídica Assessora, a proposta del conseller d'Indústria, Comerç i Turisme i d'acord amb el Govern,
S'aprova el Reglament del subministrament elèctric, el text del qual figura a l'annex del present Decret.
Primer Pla d'adequació de la qualitat zonal
—1 En compliment dels requeriments de qualitat zonal que estableixen l'article 8 del present Decret i el Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, les empreses distribuïdores amb més de 10.000 subministraments estaran obligades a presentar, davant el Departament d'Indústria, Comerç i Turisme, en el termini màxim de tres mesos a comptar de l'entrada en vigor del present Decret, un primer Pla d'adequació de la qualitat zonal.
Aquest primer Pla d'adequació de la qualitat zonal ha de fer referència als municipis que durant més de dos anys consecutius, en el període comprès entre 1998 i 2001, hagin registrat un TIEPI superior als límits del percentil 80 del TIEPI definits en el present Decret, incrementats un 10%, i a les comarques que incompleixin simultàniament els límits del TIEPI i del percentil 80 del TIEPI.
Una comarca incompleix un d'aquests criteris quan, durant dos anys al llarg del període 1998-2001, alguna de les seves zones supera els límits dels valors del TIEPI/percentil 80 del TIEPI establerts en el present Decret, incrementats un 10%, sempre que les empreses distribuïdores no hagin dut a terme, al llarg dels anys 2000 i 2001, actuacions per corregir els resultats dels anys anteriors.
A falta d'uns valors de paràmetres auditats, a efectes del compliment del present Decret seran vàlids els valors proporcionats per les empreses distribuïdores.
—2 Aquest primer Pla d'adequació de la qualitat zonal tindrà una vigència de dos anys i haurà de comprendre, com a mínim, els punts següents:
Descripció de les infraestructures elèctriques de distribució.
Actuacions informatives realitzades amb relació als consells comarcals i altres administracions locals.
Les empreses distribuïdores que no hagin proporcionat al Departament d'Indústria, Comerç i Turisme la informació sobre els valors del TIEPI, a nivell municipal, dels anys 1998, 1999, 2000 i 2001, necessaris per poder aplicar el que preveu la disposició transitòria primera d'aquest Decret, hauran de presentar aquestes dades en el termini màxim de tres mesos, a comptar de l'entrada en vigor del present Decret.
Una vegada presentades aquestes dades, s'haurà d'iniciar l'elaboració del primer Pla d'adequació de la qualitat zonal, segons els termes expressats a la disposició transitòria primera.
Pla general de millora de les infraestructures i de la qualitat de servei
En el supòsit que es trobi vigent l'aplicació d'un conveni signat entre el Departament d'Indústria, Comerç i Turisme i alguna empresa distribuïdora, l'obligació que estableix l'article 12 de presentar un Pla general de millora de les infraestructures i de la qualitat de servei quedarà prorrogada fins a la finalització de la vigència de l'esmentat conveni.
Consumidors qualificats d'energia elèctrica
Als efectes del que preveu l'article 6 del Reial decret llei 6/1999, de 16 d'abril, de mesures urgents de liberalització i increment de la competència i fins a l'1 de gener de 2003, es considerarà que els subministraments es fan a tensió nominal superior a 1.000 volts, quan es tracti de consumidors no sotmesos a tarifa 1.0 i 2.0, sempre que disposin d'un centre transformador, propietat de l'empresa distribuïdora, ubicat dins de la finca en què es trobi situada també la instal·lació consumidora.
En aquest cas, es podrà efectuar el mesurament a baixa tensió, preveient una compensació per les pèrdues de transformació.
A aquests efectes, la potència demanada i l'energia consumida seran incrementades un 2%.
Disposició transitòria cinquena
L'aplicació del concepte d'interrupció imprevista com la condició en la qual la tensió en els punts de subministrament no supera el 10 per 100 de la tensió d'alimentació declarada, amb una durada superior a un minut, no serà d'aplicació fins a disposar de les dades a nivell europeu que permetin efectuar un estudi comparat.
Fins al moment d'aplicació d'aquest concepte, es considerarà interrupció imprevista del subministrament quan tingui una durada superior a tres minuts.
El present Decret entrarà en vigor l'1 de gener de 2002.
Barcelona, 4 de desembre de 2001
Reglament del subministrament elèctric
1.1 El present Reglament té com a objecte establir la regulació de la qualitat del subministrament elèctric a Catalunya, definint els indicadors de la qualitat a mesurar, els nivells de qualitat a complir, els sistemes de verificació del compliment d'aquests paràmetres i l'obligació de presentar els plans a executar per a millorar la qualitat, davant dels possibles incompliments que es produeixin.
1.2 És objecte també del present Reglament regular el règim dels drets de connexió de servei i actuacions necessàries per atendre els requeriments de subministrament elèctric als usuaris, així com la definició del procediment administratiu a seguir en els supòsits d'interconnexió de les instal·lacions de producció a la xarxa de distribució elèctrica.
1.3 Així mateix, s'estableix la regulació d'un conjunt de qüestions relacionades amb els drets i deures dels usuaris, destinades a aclarir les seves relacions amb les empreses distribuïdores.
El present Reglament serà d'aplicació a les empreses distribuïdores que desenvolupen la seva activitat dins l'àmbit territorial de Catalunya i als consumidors i usuaris del subministrament elèctric, així com a la resta dels agents afectats pel seu contingut.
3.1 Als efectes del que preveu el present Reglament, la competència per resoldre les reclamacions i discrepàncies que es plantegin en relació amb l'aplicació dels seus preceptes correspon als òrgans del Departament d'Indústria, Comerç i Turisme que tenen atribuïda la competència en matèria d'energia i d'instal·lacions elèctriques.
3.2 En el supòsit que alguna empresa distribuïdora d'energia elèctrica s'hagi incorporat al Sistema Arbitral de Consum, la Junta Arbitral de Consum corresponent és l'òrgan competent per a pronunciar-se sobre les reclamacions dels usuaris i consumidors, amb l'abast que s'hagi determinat en el respectiu Conveni d'adhesió.
Amb relació a aquelles qüestions que es plantegin en les matèries que preveuen els articles 45 i 46 del present Decret, la competència correspon als òrgans que tenen assumida la competència en matèria de disciplina de mercat i consum.
4.1 Les característiques establertes en el present Reglament sobre la qualitat del servei elèctric són exigibles tant pels consumidors que adquireixen l'energia elèctrica pel seu propi consum com pel conjunt de subjectes que operen en el sector elèctric i que adquireixen l'energia elèctrica per a vendre-la posteriorment.
4.2 La qualitat del servei elèctric es configura sobre la base de la continuïtat del subministrament, la qualitat del producte i la qualitat en l'atenció i relació amb el client.
Pel que fa a la qualitat en l'atenció i relació amb el client, serà d'aplicació el que preveu el Reial decret 1955/2000, d'1 de desembre.
4.3 Als efectes del present Reglament, s'estableix la següent classificació de zones:
A) Zona urbana: conjunt de municipis d'una comarca amb més de 20.000 subministraments, incloent les capitals de comarca, encara que no superin la xifra anterior.
B) Zona semiurbana: conjunt de municipis d'una comarca amb un nombre de subministraments comprès entre 2.000 i 20.000, excloent les capitals de comarca.
C) Zona rural concentrada: conjunt de municipis d'una comarca amb un nombre de subministraments comprès entre 200 i 2.000, les capitals de comarca excloses.
D) Zona rural dispersa: conjunt de municipis d'una comarca amb menys de 200 subministraments, així com els subministraments ubicats fora de nuclis de població que no siguin polígons industrials o residencials.
Les empreses distribuïdores podran proposar al Departament d'Indústria, Comerç i Turisme la definició de les zones en funció de l'existència de nuclis amb dispersió de la localització de la demanda en diferents nuclis de població, sense perjudici de tenir en compte la proposta dels respectius ens locals.
4.4 Als efectes del present Reglament, es tindran en compte els següents conceptes:
Tensió d'alimentació: valor eficaç de la tensió present en un determinat instant en el punt de subministrament i mesurat en un interval de temps determinat.
Tensió nominal d'una xarxa de distribució: tensió que caracteritza o identifica una xarxa de distribució.
Tensió d'alimentació declarada: tensió nominal de la xarxa, excepte en els casos en que per un acord entre el distribuïdor i el consumidor la tensió d'alimentació aplicada en el punt de lliurament sigui diferent de la tensió nominal, i per tant aquesta correspon a la tensió d'alimentació declarada.
Incident de continuïtat: qualsevol esdeveniment ocorregut a la xarxa elèctrica que hagi produït, al menys, una interrupció de subministrament.
Interrupció del subministrament: condició en la que la tensió en els punts de subministrament no supera el 10 per 100 de la tensió d'alimentació declarada, amb una durada superior a un minut.
Interrupció breu (microtall): interrupció del subministrament elèctric amb una durada inferior a un minut.
Indicadors sobre la continuïtat del subministrament
5.1 Als efectes de valorar la continuïtat del subministrament elèctric, es tindran en compte els següents indicadors:
TIEPI: temps d'interrupció equivalent de la potència instal·lada en mitjana tensió (1 kV < V <= 36 kV).
P = suma de la potència instal·lada en els centres de transformació MT/BT del distribuïdor més la potència contractada en MT (en kVA).
pi = potència instal·lada dels centres de transformació MT/BT del distribuïdor més la potència contractada en MT, afectada per la interrupció i de durada ti (en kVA).
ti = temps d'interrupció del subministrament que afecta la potència pi (en hores).
Percentil 80 del TIEPI: és el valor del TIEPI que no és superat pel 80 per cent dels municipis de l'àmbit territorial definit.
TIEBT: temps d'interrupció equivalent de la potència instal·lada en baixa tensió.
ci = la potència instal·lada en centres de transformació de la mateixa companyia, en kVA, afectada per la interrupció i.
C = potència total instal·lada en kVA, en els centres de transformació de la companyia mateixa, en les mateixes unitats que ci.
TIEU: temps d'interrupció equivalent d'usuaris.
ui = nombre d'usuaris afectats per la interrupció i.
ti = durada de la interrupció i en hores.
NIEPI: nombre d'interrupcions equivalents de la potència instal·lada en mitjana tensió (1 kV < V <= 36 kV).
P = suma de la potència instal·lada dels centres de transformació MT/BT del distribuïdor més la potència contractada en MT (en kVA).
pi = potència instal·lada dels centres de transformació MT/BT del distribuïdor més la potència contractada en MT, afectada per la interrupció i (en kVA)
5.2 Les interrupcions que es consideraran en el càlcul del TIEPI, TIEBT, TIEU i NIEPI seran les de durada superior a un minut.
NABT: nombre d'avaries en baixa tensió.
Es defineix com el nombre d'avaries en baixa tensió que hagin originat, com a mínim, la recepció d'un avís, i es comptabilitzen a partir dels avisos rebuts en l'empresa distribuïdora.
Es comptabilitzarà com únic el conjunt d'avisos generats per la mateixa avaria.
Indicador de l'impacte de les incidències de la continuïtat del subministrament sobre el mercat
Als efectes de valorar l'impacte sobre el mercat de les incidències que afecten la continuïtat del subministrament elèctric, es tindrà en compte el paràmetre següent:
ED = energia anual distribuïda en kWh, a nivell d'unitat territorial del TIEPI.
END = energia anual no distribuïda en kWh, de la mateixa unitat territorial.
8.760 = nombre d'hores de l'any.
Indicadors del comportament de les instal·lacions
Als efectes de valorar quin ha estat el comportament de les instal·lacions es tindran en compte els següents paràmetres:
Nombre d'incidents de continuïtat per cada 100 km de línia aèria de mitja tensió (ILA).
LA = longitud total de les línies aèries d'MT.
ILA = nombre d'incidents de continuïtat per cada 100 km de línia aèria de mitjana tensió.
Nombre d'incidents per cada 100 km de línia subterrània de mitjana tensió.
LS = longitud total de les línies subterrànies de MT.
ILS = nombre d'incidents per cada 100 km de línia subterrània de mitjana tensió.
Nombre d'incidents de continuïtat per cada 100 centres de transformació d'MT (IT).
T = nombre total de centres de transformació d'MT.
IT = nombre d'incidents de continuïtat per cada 100 centres de transformació de mitjana tensió.
Longitud mitjana desenvolupada de la xarxa aèria de mitjana tensió (lA).
Es defineix com el valor mitjà en km/línia de les línies aèries de mitjana tensió, incloent-hi totes les derivacions, principals i secundàries.
Longitud mitjana desenvolupada de la xarxa subterrània de mitjana tensió (lS).
Es defineix com el valor mitjà en km/línia de les línies subterrànies de mitjana tensió, incloent-hi totes les derivacions, principals i secundàries.
Valors a complir dels indicadors
8.1 Els límits dels valors del TIEPI, el percentil 80 del TIEPI i el NIEPI, durant cada any natural, a complir per part de les empreses distribuïdores són els que estableix l'article 106 del Reial decret 1955/2000, d'acord amb la classificació de zones que conté l'article 4 del present Reglament:
8.2 Les empreses distribuïdores estan obligades a evitar que cap municipi no superi durant més de dos anys consecutius el límit del valor de percentil 80 del TIEPI establert a la taula anterior.
8.3 El Departament d'Indústria, Comerç i Turisme fixarà els límits dels valors a mantenir per la resta d'indicadors que s'estableixen en el present Reglament, partint de la informació i experiència recollida.
Compliment de la continuïtat del subministrament
9.1 Les empreses distribuïdores que desenvolupen la seva activitat en l'àmbit territorial de Catalunya estan obligades, en relació amb cadascun dels seus abonats, al fet que el nombre d'hores d'interrupcions i el nombre de les interrupcions imprevistes de durada superior a un minut de cada any natural, depenent de la zona on estigui ubicat el subministrament, no superi els valors que estableix l'article 104 del Reial decret 1955/2000, d'1 de desembre.
A aquests efectes la classificació de les zones serà la que disposa l'article 4 del present Reglament.
9.2 En tant que no es disposi de les dades dels índexs de qualitat individual mesurats d'acord amb el procediment homogeni per a totes les empreses distribuïdores regulat per l'article 108.3 del Reial decret 1955/2000, d'1 de desembre, les dades a tenir en compte per poder determinar l'afectació de les incidències de la continuïtat del subministrament en les seves xarxes i la posterior aplicació dels descomptes en les facturacions dels clients seran les dades que proporcionin les mateixes empreses distribuïdores.
9.3 Igualment, es podran tenir en compte les dades computades pels sistemes d'enregistrament de mesura d'incidències, degudament precintats, que hagin instal·lat els consumidors mateixos, als efectes de confrontar-les amb els valors aportats per les empreses distribuïdores.
10.1 Les empreses distribuïdores que desenvolupen la seva activitat a l'àmbit territorial de Catalunya estan obligades a mantenir els nivells de qualitat zonal establerts a l'article 8 del present Reglament.
10.2 En tant que no es disposi de les dades dels índexs de qualitat zonal mesurats d'acord amb el procediment homogeni per a totes les empreses distribuïdores regulat per l'article 108.3 del Reial decret 1955/2000, d'1 de desembre, per poder determinar l'acompliment dels índexs de qualitat zonal es prendran com a base les dades facilitades per les mateixes empreses distribuïdores.
Programes d'actuació comarcal temporal
11.1 Una vegada es disposi de les dades oficials obtingudes mitjançant el procediment de mesura i control de la continuïtat del subministrament homogeni per a totes les empreses, les empreses que incompleixin els valors establerts dels índexs de qualitat zonal estan obligades a presentar, davant del Departament d'Indústria, Comerç i Turisme, en el termini màxim de tres mesos, els programes d'actuació comarcal temporal que continguin les mesures necessàries per a la correcció de les causes que originen l'incompliment dels nivells de continuïtat del subministrament.
11.2 Aquests programes d'actuació comarcal temporal hauran de comprendre, com a mínim, els punts següents:
Descripció de les infraestructures elèctriques de distribució de la comarca.
Personal homologat per la companyia amb capacitació tècnica en seguretat i manteniment disponible per baixa i alta tensió.
Actuacions informatives realitzades en relació amb el consell comarcal corresponent.
11.3 Aquests programes, que seran aprovats pel Departament d'Indústria, Comerç i Turisme, tindran una vigència de dos anys, i es podran incloure en els plans de millora de la qualitat del servei i l'electrificació i millora de la qualitat en l'àmbit rural que s'instrumentin a través de la tarifa, mitjançant els convenis de col·laboració regulats a l'article 107 del Reial decret 1955/2000.
11.4 Una vegada finalitzada la vigència de dos anys que estableix l'apartat anterior, i en el supòsit que s'incompleixin els objectius fixats en els programes d'actuació comarcal temporal, les empreses distribuïdores estaran obligades a elaborar un Pla comarcal de millora de la qualitat del subministrament, sufragat per les mateixes empreses.
Aquest Pla comarcal de millora de la qualitat del subministrament ha de ser aprovat pel Departament d'Indústria, Comerç i Turisme i haurà de contenir, com a mínim, les actuacions a realitzar i els terminis per executar-les.
11.5 Durant l'elaboració i aplicació dels programes d'actuació comarcal temporal no s'aplicaran les conseqüències de l'incompliment de la qualitat individual i zonal.
En el supòsit que s'hagi d'aplicar un pla de millora de la qualitat del subministrament, sí que seran d'aplicació aquestes conseqüències.
Plans generals de millora de les infraestructures i de la qualitat de servei
12.1 Les empreses distribuïdores de Catalunya que subministrin a un nombre superior de 5.000 subministraments, han d'elaborar, amb caràcter quinquennal, un Pla general de millora de les infraestructures i de la qualitat de servei.
Aquest Pla s'ha de presentar al Departament d'Indústria, Comerç i Turisme, en el termini màxim de sis mesos, a comptar de l'entrada en vigor d'aquest Decret, sense perjudici del que preveu la disposició transitòria tercera.
12.2 Aquests plans contindran la previsió de les inversions a realitzar per a l'adequació de les infraestructures, ordenada, com a mínim, per tipus d'instal·lacions, i amb calendari, com a mínim, anual.
12.3 El Departament d'Indústria, Comerç i Turisme podrà signar amb les empreses distribuïdores els convenis que consideri convenients per afavorir l'execució dels plans.
13.1 Amb l'objectiu de millorar els paràmetres de la qualitat de subministrament i minimitzar l'impacte de les infraestructures sobre el medi, es consideren preferents, als efectes de recollir-les en el Pla general de millora de les infraestructures i de la qualitat de servei, les següents actuacions:
Implantació de noves subestacions, amb la ubicació territorial necessària per tal que les taxes de fallada de les línies principals de mitjana tensió no superin el valor de tres interrupcions per cada 100 km i no superin la longitud total de 20 km.
Dissenyar i executar noves infraestructures amb adequació als planejaments urbanístics i minimització de l'impacte mediambiental, preveient el soterrament de noves instal·lacions de distribució en zones densament poblades.
Optimitzar les línies elèctriques que transcorrin per àrees forestals, amb conversió a trenades de les línies elèctriques de baixa tensió que passin per aquestes zones.
Potenciar que els municipis amb més de 2.000 habitants no tinguin alimentació en antena, sinó que formin part d'una xarxa mallada o tinguin doble alimentació.
Automatitzar i adequar tecnològicament les xarxes i les instal·lacions.
Unificar la tensió de la xarxa de distribució vers l'estàndard de 25 kV.
Interrupcions del subministrament elèctric programades
14.1 Les interrupcions programades que s'hagin d'efectuar per permetre l'execució de treballs programats en la xarxa s'hauran de comunicar al Departament d'Indústria, Comerç i Turisme amb una antelació de 72 hores sense tenir en compte dissabtes, diumenges i festius.
Aquesta comunicació es podrà efectuar mitjançant telefax o per correu electrònic, especialment habilitat per a aquest ús.
L'autorització de l'òrgan competent del Departament d'Indústria, Comerç i Turisme s'entendrà atorgada si transcorregut el termini de quaranta-vuit hores des de la sol·licitud no s'establís cap objecció a la interrupció.
14.2 La comunicació als consumidors afectats s'haurà d'efectuar amb una antelació de 48 hores.
Aquesta comunicació s'haurà d'efectuar individualment, amb acusament de rebuda, als consumidors que no estiguin acollits a les tarifes 1.0 i 2.0.
Pels consumidors acollits a tarifa 1.0 i 2.0, la comunicació s'ha d'efectuar mitjançant cartells anunciadors situats en llocs visibles i amb dos dels mitjans de comunicació escrit de major difusió de la comarca corresponent.
14.3 En tot cas, les comunicacions que s'efectuïn hauran de contenir una explicació detallada i clara del treball a efectuar que origina la suspensió.
Actuacions relatives a incidències de gran abast
15.1 Les empreses distribuïdores que subministrin energia elèctrica a un nombre de subministraments superior a 10.000 han d'elaborar un Pla d'actuació davant incidències destinat a descriure el procediment aplicable davant les incidències de gran abast que puguin afectar les seves instal·lacions.
15.2 Els tipus d'incidències que les empreses distribuïdores han de considerar en l'elaboració del seu Pla d'actuació davant incidències són els següents:
a) Incidència puntual de gran abast: es produeix en una sola instal·lació que constitueix un element crític de l'explotació de la xarxa i es caracteritza per tenir una durada superior a 30 minuts i afectar més de 10.000 clients.
b) Multitud d'incidències coincidents: es produeixen de forma dispersa, generalment per causes climatològiques, en una àrea geogràfica extensa i es caracteritza pel fet que cada incidència afecta un nombre reduït de clients.
Plans d'actuació davant incidències
16.1 El Pla d'actuació davant incidències s'ha de presentar davant el Departament d'Indústria, Comerç i Turisme en el termini de sis mesos a comptar de l'entrada en vigor d'aquest Reglament.
El Pla haurà d'estar permanentment actualitzat i a disposició del Departament d'Indústria, Comerç i Turisme.
16.2 El Pla d'actuació davant incidències detallarà, com a mínim, els aspectes següents:
Procés de restabliment del servei.
Criteris de priorització d'actuacions de restabliment de servei.
Mitjans humans de què es podrà disposar en cada comarca.
Mitjans alternatius de subministrament de què es podrà disposar en cada comarca.
Informació al Departament d'Indústria, Comerç i Turisme.
Informació als ajuntaments i resta d'organismes afectats.
Informació a difondre per mitjans de comunicació.
Procediment de comunicació d'incidències
17.1 Les empreses distribuïdores han de comunicar expressament al Departament d'Indústria, Comerç i Turisme totes les incidències que suposin una interrupció de subministrament elèctric superior a 30 minuts i que afectin un nombre de clients superior a 1.000.
De la resta d'incidències portaran el corresponent registre, que estarà a disposició del Departament d'Indústria, Comerç i Turisme.
17.2 En el supòsit que estableix l'apartat anterior, l'empresa distribuïdora ha d'informar immediatament, via telefax o per correu electrònic habilitat per a tal ús, la Direcció General d'Energia i Mines i la corresponent delegació territorial del Departament d'Indústria, Comerç i Turisme.
17.3 En tot cas, per a les incidències esmentades a l'apartat anterior, l'òrgan competent podrà requerir a l'empresa distribuïdora la presentació a la Direcció General d'Energia i Mines i a la Delegació Territorial corresponent del Departament d'Indústria, Comerç i Turisme, en el termini màxim de 8 dies, un informe detallat, per escrit, sobre l'incident i les actuacions de reposició del servei que s'hagin efectuat.
18.1 Els límits màxims de variació de la tensió d'alimentació als clients són de + 7% de la tensió d'alimentació declarada.
Aquest límit podrà ser modificat en funció de l'evolució de la normativa en el que fa referència a la normalització de tensions.
18.2 La freqüència nominal de la tensió subministrada ha de ser de 50 Hz.
18.3 En el supòsit que el subministrament elèctric s'efectuï a una altra empresa distribuïdora, les empreses distribuïdores estan obligades a mantenir la tensió de servei, per a cada tensió nominal de subministrament a les empreses distribuïdores, dins dels límits establerts amb caràcter general, excepte pels distribuïdors que rebin l'energia en el primer tram de tensió (d'1 a 36 kV), on les toleràncies es reduiran a un 80% de les establertes amb caràcter general.
19.1 D'acord amb la definició de microtall que estableix l'article 4 del present Reglament, les empreses distribuïdores estan obligades a no superar els següents valors, en relació al nombre de microtalls per a cadascun dels seus clients i d'acord amb la classificació de zones que conté el mateix precepte:
Queden exclosos els microtalls deguts a causes de força major.
19.2 Per a la resta de zones, es podran fixar els valors en funció de l'anàlisi de la realitat industrial que en cada cas correspongui.
19.3 En els subministraments monofàsics els valors esmentats es comptabilitzaran per a l'única fase existent i en els subministraments trifàsics es comptabilitzaran com un únic microtall aquell que es produeixi en una, dues o en les tres fases simultàniament, i es considerarà com a magnitud la màxima assumida en les tres fases.
Plans de millora de la qualitat del producte
20.1 Les empreses distribuïdores d'energia elèctrica que incompleixin els valors establerts de la qualitat del producte estan obligades a adoptar les mesures necessàries per a esmenar, en un termini màxim de sis mesos, les causes que motivin les deficiències de qualitat del producte.
20.2 En aquells casos en què no sigui possible efectuar aquesta esmena en el termini esmentat a l'apartat anterior, l'empresa distribuïdora ha de presentar, davant del Departament d'Indústria, Comerç i Turisme, per a la seva aprovació, un Pla de millora de la qualitat del producte que haurà de comprendre, com a mínim, els punts següents:
Potència afectada per les deficiències.
Descripció de les infraestructures elèctriques de distribució corresponents a l'àrea afectada per la deficient qualitat del producte.
Anàlisi de les causes de la deficient qualitat del producte.
Proposta d'actuació en relació amb les infraestructures elèctriques.
Actuacions efectuades en relació amb la clientela afectada per la deficient qualitat del producte.
Mitjans personals i tècnics destinats a l'execució del Pla.
20.3 Per a determinar si s'incompleixen els valors de la qualitat del producte es tindran en compte les següents dades:
a) Dades proporcionades per les empreses distribuïdores, degudament acreditades i auditades, d'acord amb el que s'estableix al capítol 4 del present títol.
b) Dades enregistrades pel sistema d'enregistrament de mesura d'incidències de qualitat del servei instal·lat pel consumidor, degudament verificat i precintat, previ acord de les parts.
c) Dades enregistrades pels equips enregistradors de la tensió, col·locats per l'òrgan competent del Departament d'Indústria, Comerç i Turisme, a instància de part interessada.
Aquestes actuacions podran ser efectuades mitjançant entitats col·laboradores de l'Administració.
20.4 Els consumidors han d'adoptar el conjunt de mesures que minimitzin els riscos derivats de la manca de qualitat.
Les empreses distribuïdores hauran d'informar, per escrit, el consumidor sobre les mesures a adoptar per aconseguir la minimització de riscos.
Informació a proporcionar per les empreses distribuïdores d'energia elèctrica i auditoria de les dades proporcionades
Informació sobre la qualitat del servei elèctric
21.1 Les empreses distribuïdores d'energia elèctrica que desenvolupin la seva activitat en l'àmbit territorial de la Comunitat Autònoma de Catalunya hauran de proporcionar al Departament d'Indústria, Comerç i Turisme la informació que estableix l'article 108 del Reial decret 1955/2000, d'1 de desembre, així com la informació que s'estableix en aquest capítol 4 del present títol.
Aquesta informació haurà de ser proporcionada amb suport informàtic.
21.2 La informació relativa als paràmetres establerts als articles anteriors sobre els quals no s'estableix l'obligació de presentació, haurà d'estar a disposició del Departament d'Indústria, Comerç i Turisme.
Informació sobre la continuïtat del subministrament: qualitat zonal
22.1 Les empreses distribuïdores hauran de presentar al mes de febrer de cada any, la informació següent:
TIEPI per municipis, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
Aquesta informació s'acompanyarà amb la suma de la potència instal·lada dels centres de transformació MT/BT del distribuïdor més la potència contractada en MT (en kVA) assignada a cada municipi.
TIEBT per municipis, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
Aquesta informació s'acompanyarà amb la suma de la potència instal·lada dels centres de transformació MT/BT (en kVA) assignada a cada municipi.
TIEU per municipis, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
Aquesta informació s'acompanyarà amb el nombre total d'usuaris assignats a cada municipi.
END per municipis, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
NIEPI per municipis, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
22.2 Les empreses subministradores hauran de presentar, amb caràcter mensual, abans de la finalització del mes següent, la informació relativa a:
TIEPI global de l'empresa, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
TIEU global de l'empresa, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
NIEPI global de l'empresa, separat per interrupcions programades i interrupcions imprevistes, i les imprevistes separades per causes de tercers, causes de força major i causes pròpies.
22.3 Aquesta obligació de presentar la informació esmentada als apartats anteriors s'haurà de complir per primera vegada el mes de febrer de l'any següent a l'entrada en vigor del present Decret.
Informació sobre la continuïtat del subministrament: qualitat individual
23.1 Les empreses distribuïdores hauran de presentar el mes de febrer de cada any, la informació següent:
Nombre de clients amb incompliment de la qualitat individual per haver superat el límit de nombre d'hores d'interrupció imprevistes.
Nombre de clients amb incompliment de la qualitat individual per haver superat el límit de nombre d'interrupcions imprevistes.
Import en euros dels descomptes de facturació per incompliment de la qualitat del servei individual en relació amb la continuïtat del subministrament.
23.2 Aquesta obligació de presentar la informació esmentada a l'apartat anterior s'haurà de complir, per primera vegada, el mes de febrer de l'any següent a l'entrada en vigor del present Decret.
Informació sobre la qualitat del producte
24.1 Les empreses distribuïdores hauran de presentar el mes de febrer de cada any la informació següent:
Mapa de nivells potencials de pertorbació i de risc de fluctuacions de tensió o flicker.
Per poder dur a terme la realització d'aquest mapa, es requerirà per a cada subestació la potència de curtcircuit en MVA en les pitjors condicions possibles.
24.2 Amb caràcter mensual s'haurà de presentar la informació relativa al nombre de microtalls a nivell global de l'empresa.
24.3 Aquesta obligació de presentar la informació esmentada als apartats anteriors s'haurà de complir per primera vegada el mes de febrer de l'any següent a l'entrada en vigor del present Decret.
Informació sobre la qualitat d'atenció al client
Les empreses distribuïdores hauran de presentar el mes de febrer de cada any la següent informació de cada comarca:
Nombre d'incompliments dels indicadors de qualitat individual segregat per les diferents tipologies descrites a l'article 103,2 del Reial decret 1955/2000, tenint en compte la tipologia de clients.
Per tal de poder avaluar el nivell d'incompliment, s'indicarà també el nombre d'atencions a l'usuari segons les mateixes tipologies.
Import en euros dels descomptes de facturació per incompliment de la qualitat del servei individual en relació amb la qualitat d'atenció al client.
Informació agregada a nivell comarcal
Per a tots els paràmetres anteriors en què s'han de presentar dades a nivell municipal, les empreses distribuïdores presentaran també la informació agregada a nivell comarcal.
27.1 Les empreses distribuïdores hauran d'encarregar, a càrrec seu i amb una freqüència anual, una auditoria de les seves dades i dels paràmetres indicadors de qualitat a una entitat auditora independent, que haurà de ser homologada per la Generalitat de Catalunya.
27.2 A falta d'uns valors de paràmetres auditats, a efectes de compliment del present Decret seran vàlids els valors aportats per les empreses distribuïdores.
En tant que no es disposi de les dades dels índexs de qualitat individual mesurats d'acord amb el procediment homogeni per a totes les empreses distribuïdores regulat per l'article 108.3 del Reial decret 1955/2000, d'1 de desembre, i aquestes dades hagin estat auditades, les dades a tenir en compte seran les dades que proporcionin les mateixes empreses distribuïdores.
27.3 Igualment, es podran tenir en compte les dades enregistrades pels sistemes d'enregistrament de mesura d'incidències, degudament precintats, que hagin instal·lat els propis consumidors, als efectes de confrontar-les amb els valors aportats per les empreses distribuïdores.
28.1 El Departament d'Indústria, Comerç i Turisme farà públics els resultats dels nivells de qualitat amb els paràmetres indicadors recollits en aquest Decret.
28.2 Es preveurà la publicació de dades mensuals o conjunturals dels aspectes més generals dels nivells de qualitat, com també una publicació anual més detallada a nivell territorial.
Valors de referència per als nous indicadors
El Departament d'Indústria, Comerç i Turisme, tenint en compte l'evolució dels indicadors del nivell de qualitat del servei del subministrament elèctric, podrà modificar els valors de referència que serveixin per a l'orientació de les actuacions de les empreses distribuïdores en la millora de la qualitat.
Connexió de consumidors i d'instal·lacions de producció a la xarxa elèctrica
Connexions de servei elèctriques a realitzar en sòl urbà que tingui la condició de solar
L'empresa distribuïdora que ha d'atendre un nou subministrament elèctric o ha d'ampliar-ne un d'existent està obligada a realitzar, a càrrec seu, les infraestructures elèctriques necessàries quan aquest subministrament s'ubiqui en sòl urbà que tingui la qualificació de solar, acreditada per l'ajuntament corresponent mitjançant la certificació de la qualificació urbanística o per l'atorgament de la llicència d'edificació, i concorrin les circumstàncies següents:
a) Subministraments en baixa tensió amb una potència màxima sol·licitada de 100 kW.
b) Subministraments en baixa tensió, amb una potència màxima superior a 100 kW en què s'hagi reservat un local per ubicar-hi un centre de transformació AT/BT o MT/BT.
c) Quan es tracti de subministraments en alta tensió, la instal·lació d'extensió cobrirà una potència màxima sol·licitada de 250 kW.
Relacions tecnicoeconòmiques entre les empreses distribuïdores i els sol·licitants del subministrament elèctric
31.1 En tots els supòsits en que sigui la persona sol·licitant la que realitzi, a càrrec seu, la instal·lació d'extensió, l'execució d'infraestructura i els possibles reforços necessaris per atendre el nou subministrament o ampliar-ne un d'existent, la persona peticionària podrà exigir la subscripció d'un conveni amb l'empresa distribuïdora que prestarà el subministrament elèctric, amb el contingut mínim següent:
Dades relatives a la dimensions de la infraestructura elèctrica necessària, amb el menor cost pel peticionari, en funció de la potència sol·licitada.
Justificació del punt de connexió a la xarxa existent i de la tensió del subministrament.
Descripció dels reforços a executar en la xarxa ja existent i part imputable al subministrament sol·licitat.
Costos derivats de la dotació o ampliació del subministrament elèctric, degudament desglossats amb el corresponent pressupost.
Repartiment de costos, en el supòsit que posteriorment les instal·lacions hagin de ser cedides a l'empresa distribuïdora, en funció de la potència que en un futur es contracti.
Característiques tècniques de les instal·lacions, d'acord amb la normativa reglamentària vigent.
Descripció dels treballs a executar.
31.2 En el supòsit que existeixi discrepància entre les parts sobre qualsevol dels punts esmentats a l'apartat anterior, es podrà sol·licitar el pronunciament de l'òrgan competent del Departament d'Indústria, Comerç i Turisme.
Dimensions de les instal·lacions
32.1 Per a determinar la dimensió de la instal·lació a executar, l'empresa distribuïdora aplicarà els següents coeficients de simultaneïtat:
a) Per a les instal·lacions en baixa tensió respecte dels centres de transformació: 0,40.
b) Per als centres de transformació respecte la xarxa en mitjana tensió: 0,80.
c) Per a la xarxa de mitjana tensió respecte a subestacions de mitjana/alta tensió: 0,85.
d) Per a les subestacions respecte la xarxa en alta tensió: 0,85.
Aquests coeficients de simultaneïtat no seran aplicables als subministraments elèctrics que s'hagin d'efectuar en polígons industrials.
32.2 Les condicions tècniques i de seguretat que siguin establertes per la mateixa empresa distribuïdora hauran de ser aprovades per l'òrgan competent del Departament d'Indústria, Comerç i Turisme.
33.1 En el supòsit que es tracti d'instal·lacions que tinguin la consideració de xarxa de distribució per estar destinades al subministrament de més d'un consumidor i que s'hagin de cedir a una empresa distribuïdora, aquesta cessió haurà de ser compensada econòmicament, en funció de la potència que es contracti a partir d'aquesta infraestructura i d'acord amb els termes expressats en el conveni regulat per l'article 31 del present Decret.
33.2 Si es tracta d'una línia elèctrica de la qual només es subministra un consumidor, aquest també tindrà l'opció de cedir la titularitat a una empresa distribuïdora.
33.3 Davant la manca d'acord sobre l'empresa distribuïdora que ha d'assumir la titularitat de les instal·lacions de distribució, decidirà l'òrgan competent del Departament d'Indústria, Comerç i Turisme.
Local reservat per ubicar-hi un centre transformador
34.1 En el supòsit que la persona sol·licitant del subministrament elèctric hagi de reservar un local per a la posterior ubicació d'un centre de transformació, d'acord amb el que estableix l'article 47 del Reial decret 1955/2000, la reserva es podrà pactar sota qualsevol forma contractual vàlida en dret.
34.2 Les empreses distribuïdores d'energia elèctrica hauran de tenir coberta, mitjançant la corresponent pòlissa d'assegurances, la responsabilitat civil que pugui derivar de la ubicació del centre transformador en el local cedit pel peticionari del subministrament elèctric, així com assumir la resta de despeses associades a la ubicació del centre transformador.
Autorització administrativa de la infraestructura elèctrica
35.1 La infraestructura elèctrica necessària per executar nous subministraments o l'ampliació dels existents, que constitueixi xarxa de distribució i sigui executada pels particulars, podrà realitzar-se sense autorització administrativa, d'acord amb el que estableixen l'article 4 del Decret 351/1987, de 23 de novembre, pel qual es determinen els procediments administratius aplicables a les instal·lacions elèctriques i l'Ordre de 2 de febrer de 1990, per la qual es regula el procediment d'actuació administrativa per a l'aplicació dels reglaments electrotècnics per a alta tensió a les instal·lacions privades (DOGC de 14.3.1990).
35.2 La transmissió de les instal·lacions de distribució a una empresa distribuïdora haurà de ser comunicada a l'òrgan competent del Departament d'Indústria, Comerç i Turisme, així com a l'entitat d'inspecció i control que hagi intervingut en la seva legalització.
35.3 L'autorització administrativa i de posada en servei de les instal·lacions de distribució d'energia elèctrica, que siguin executades per les pròpies empreses distribuïdores, per a tensions fins a 66 kV, se sotmetran al procediment següent:
La persona titular de la instal·lació presentarà per duplicat a l'òrgan competent del Departament d'Indústria, Comerç i Turisme, la sol·licitud d'autorització administrativa i posada en servei de la instal·lació acompanyada de la següent documentació:
a) Projecte tècnic de la instal·lació segons la reglamentació tècnica aplicable.
El projecte haurà de contenir l'afirmació inequívoca que la instal·lació s'ajusta a la reglamentació vigent que li és d'aplicació.
b) Certificat de direcció i acabament d'instal·lació, subscrit per tècnic competent director d'obra, segons el model que figura a l'annex del Decret 351/1987, de 23 de novembre.
c) Documents que acreditin fefaentment l'obtenció de permisos, llicències o autoritzacions atorgades per organismes, corporacions locals o empreses de serveis afectades.
En el supòsit que no es puguin presentar la totalitat d'aquests documents, s'exposaran els motius que ho impedeixen i s'haurà de sol·licitar que s'apliqui el procediment regulat per l'article 6 del Decret 351/1987, de 23 de novembre.
d) Document que acrediti la cessió d'ús del local per a la ubicació del centre de transformació en edificis o agrupacions d'edificis.
Els òrgans competents del Departament d'Indústria, Comerç i Turisme, un cop comprovada la conformitat de la documentació presentada, en el mateix moment de la presentació atorgaran l'autorització administrativa i de posada en servei de la instal·lació, mitjançant el segellat del certificat de direcció i acabament d'instal·lació.
Connexió d'instal·lacions de producció d'energia elèctrica
36.1 El punt de connexió de la instal·lació de producció d'energia elèctrica a la xarxa elèctrica s'establirà de mutu acord entre la persona titular de la instal·lació i l'empresa distribuïdora.
La persona titular ha de sol·licitar a l'empresa elèctrica la connexió a la xarxa, proposant el punt de connexió i les condicions tècniques de connexió que consideri més adients.
36.2 En el termini d'un mes, a partir de la recepció de la sol·licitud, l'empresa distribuïdora notificarà a la persona sol·licitant l'acceptació d'aquests condicions o bé justificarà altres alternatives.
36.3 Si la persona titular de la instal·lació no accepta l'alternativa proposada per l'empresa elèctrica, sol·licitarà la intervenció de l'òrgan competent del Departament d'Indústria, Comerç i Turisme, que s'haurà de pronunciar en el termini màxim de tres mesos, a comptar des de la presentació de la sol·licitud.
Línia d'evacuació fins al punt de connexió
37.1 Les despeses derivades de la construcció de la línia d'evacuació de l'energia elèctrica produïda per la instal·lació de producció d'energia elèctrica, fins al punt de connexió amb la xarxa elèctrica, són a càrrec de la persona titular.
37.2 La persona titular de la instal·lació de producció podrà optar per executar directament la línia d'evacuació, d'acord amb les normes tècniques i de seguretat reglamentàries o bé executar-la mitjançant la mateixa empresa elèctrica.
37.3 En aquest darrer supòsit, si existeix desacord entre l'empresa distribuïdora i el productor sobre la quantificació de les despeses derivades de la construcció de la línia d'evacuació de l'energia produïda, emetrà resolució l'òrgan competent del Departament d'Indústria, Comerç i Turisme.
Modificacions a executar en la xarxa elèctrica de l'empresa adquirent de l'energia produïda
38.1 En el supòsit que l'empresa adquirent al·legui que concorren circumstàncies que impedeixen tècnicament l'absorció de l'energia produïda, haurà de justificar, davant de l'òrgan competent del Departament d'Indústria, Comerç i Turisme, els punts següents:
a) Acreditació documental de la impossibilitat tècnica actual de la xarxa elèctrica per a l'absorció de l'energia produïda, en condicions normals d'operació.
b) Identificació dels elements concrets que cal incorporar i relació de modificacions que és necessari executar per esmenar la impossibilitat tècnica.
c) Acreditació que les millores a introduir són les estrictament necessàries per a l'evacuació de l'energia produïda per la instal·lació de producció d'energia elèctrica.
d) Justificació del cost dels treballs que cal realitzar i dels elements que intervenen en les modificacions.
38.2 L'òrgan competent del Departament d'Indústria, Comerç i Turisme, tenint en compte la documentació i informació aportada per ambdues parts, resoldrà en el termini màxim de tres mesos, i es pronunciarà sobre els aspectes següents:
a) Determinació de les millores que cal introduir per esmenar la impossibilitat tècnica d'absorció de l'energia elèctrica produïda.
b) Termini per a executar aquestes millores.
c) Despeses derivades de les modificacions que cal introduir a la xarxa de l'empresa adquirent.
d) Imputació de les despeses: les despeses de les modificacions a executar en la xarxa de l'empresa adquirent que hagin estat determinades per l'òrgan competent seran a càrrec de la persona titular de la instal·lació de producció, llevat dels supòsits que no siguin exclusivament per al seu ús.
En aquest darrer cas, s'imputaran proporcionalment les despeses, tenint en compte l'ús que es preveu que efectuarà cada part de les modificacions introduïdes.
38.3 L'empresa elèctrica haurà d'acreditar la destinació de les quantitats cobrades al titular, en l'execució de les modificacions introduïdes en la xarxa adquirent.
Facturació d'energia elèctrica i verificació de les instal·lacions
La facturació del consum d'energia elèctrica podrà facturar-se d'acord amb el sistema de lectura quadrimestral dels comptadors elèctrics i la facturació a compte bimestral dels consums, aprovat per la Resolució de 30 de juny de 1987 (DOGC de 20.7.1987), o mitjançant les modalitats establertes a l'article 82 del Reial decret 1955/2000, d'1 de desembre.
En tot cas, els consumidors acollits a les tarifes de subministrament 1.0 i 2.0 podran escollir la modalitat de facturació d'entre les esmentades.
Verificació de les instal·lacions
40.1 En l'àmbit territorial de Catalunya, l'obligació que estableix l'article 83.5 del Reial decret 1955/2000 de verificar les instal·lacions receptores amb una antiguitat superior a 20 anys, en els supòsits de modificació de contractes de baixa tensió, quan faci referència a instal·lacions anomenades de classe A o B, es podrà substituir el butlletí d'instal·lació pel butlletí de reconeixement d'instal·lacions elèctriques a efectes de rehabilitació de locals, sempre que s'acompleixin els requisits que estableix l'article 8 de l'Ordre de 14 de maig de 1987, modificada per l'Ordre de 28 de novembre de 2000.
40.2 En els supòsits de modificacions dels contractes de baixa tensió, l'abonat podrà sol·licitar la verificació de l'equip comptador a fi i efecte d'acreditar el seu correcte funcionament.
Suspensió del subministrament elèctric, resolució dels contractes de subministrament i funcionament dels equips de mesura i control
Suspensió del subministrament elèctric i frau en el consum d'energia elèctrica
41.1 La suspensió del subministrament elèctric amb caràcter immediat i la posterior resolució del contracte, en els supòsits de manipulació de l'equip de mesura o control, o bé en els supòsits que s'eviti el seu correcte funcionament, requerirà el compliment dels requisits següents:
Que la manipulació estigui degudament acreditada per un organisme de control, d'acord amb el que disposa el Decret 2200/1995, de 28 de desembre, pel qual s'aprova el Reglament de la infraestructura per la qualitat i la seguretat industrial, per entitats d'inspecció i control o per aquelles entitats que acrediti l'Administració.
Que s'hagi impagat per l'usuari la facturació girada corresponent a la manipulació.
Que aquesta factura no hagi estat objecte de reclamació.
41.2 Amb caràcter general, si l'abonat té en tràmit una reclamació davant el Departament d'Indústria, Comerç i Turisme, l'empresa elèctrica no podrà procedir a la suspensió del subministrament elèctric fins que recaigui resolució de la reclamació.
Resolució dels contractes de subministrament
En tots els supòsits que estableix l'article 91 del Reial decret 1955/2000, d'1 de desembre, com a causes de resolució dels contractes de subministrament serà necessari que la causa de resolució consti acreditada documentalment, i que prèviament s'hagi requerit fefaentment l'usuari per tal d'arranjar la situació detectada.
Funcionament dels equips de mesura
En els supòsits que s'hagi comprovat el funcionament incorrecte dels equips de mesura i de control, les refacturacions a efectuar regulades per l'article 96 del Reial decret 1955/2000 seran aplicables tant pels consumidors a tarifa com pels consumidors qualificats.
Funcionament dels equips de control de potència
L'empresa distribuïdora podrà controlar que la potència realment demanada pel consumidor no excedeixi la contractada.
El registre d'una potència superior a la contractada en l'escomesa autoritza l'empresa distribuïdora a facturar al consumidor els drets d'escomesa corresponents a l'excés, sempre que es disposi de dades anuals i durant el període d'un any s'hagi superat en dues ocasions la potència contractada.
45.1 Les empreses distribuïdores d'energia elèctrica estan obligades a tenir fulls de reclamació, per tal de facilitar als consumidors i usuaris la possibilitat de formular la seva reclamació en les mateixes oficines de l'empresa, d'acord amb la regulació que estableix el Decret 171/1991, de 16 de juliol, pel qual s'estableix el model unificat de fulls de reclamació.
45.2 Aquests fulls de reclamació tindran accés des d'Internet, a disposició de qualsevol client.
46.1 D'acord amb el que estableix la Llei 1/1998, de 7 de gener, de política lingüística, les empreses distribuïdores d'energia elèctrica han de tenir a disposició dels seus clients els contractes en català i en castellà, en exemplars separats.
Així mateix, les empreses esmentades han de fer les factures, els rebuts i els documents d'ofertes de serveis, almenys en català.
46.2 En relació amb el tractament de les possibles clàusules abusives que es puguin incorporar als contractes de subministrament, serà d'aplicació el que disposa la Llei 7/1998, de 13 d'abril, sobre condicions generals de la contractació, així com l'article 6 de la Llei 3/1993, de 5 de març, de l'estatut del consumidor.
Descomptes en les facturacions i règim sancionador
47.1 L'incompliment dels nivells de qualitat individual establerts en el present Decret, així com els que estableix l'article 104 del Reial decret 1955/2000, d'1 de desembre, determinarà l'obligació de les empreses distribuïdores d'aplicar els descomptes a les facturacions dels consumidors connectats a les seves xarxes de distribució.
47.2 Els descomptes a aplicar són els que estableix l'article 105 del Reial decret 1955/2000, d'1 de desembre.
47.3 Aquests descomptes seran d'aplicació a partir de l'1 de gener de l'any següent a l'entrada en vigor d'aquest Reglament, d'acord amb les dades proporcionades per les mateixes empreses, d'acord amb el que preveu l'article 9 del present Decret.
48.1 En matèria de responsabilitats, infraccions i sancions en les matèries regulades pel present Decret, caldrà atenir-se al que preveu el títol X de la Llei 54/1997, de 27 de novembre, del sector elèctric.
48.2 Dins del quadre general d'infraccions contingut en la Llei 54/1997, de 27 de novembre, del sector elèctric, es consideraran infraccions en el que preveu aquest Reglament les següents:
La interrupció del subministrament elèctric en una zona o grup de població d'un municipi, sense que concorrin els requisits legals i reglamentaris que ho justifiquin.
La no-elaboració o execució dels plans requerits en el present Reglament.
L'incompliment dels límits màxims de variació de la tensió d'alimentació als consumidors finals.
L'incompliment del deure d'informar els clients dels talls programats.
No aplicar els descomptes en les facturacions dels clients quan sigui preceptiu.
La negativa per part de l'empresa distribuïdora a proporcionar la informació sol·licitada per l'Administració, l'empresa comercialitzadora o els clients.
Òrgans competents en matèria sancionadora
Les competències per sancionar les infraccions que preveu la Llei 54/1997, de 27 de novembre, del sector elèctric, i les que estableix l'article anterior, corresponen als òrgans determi- nats pel Decret 121/2000, de 20 de març, pel qual es regula la capacitat sancionadora en matèria d'indústria, energia i mines.
Per a la determinació de les corresponents sancions es tindran en compte les circumstàncies següents:
Nombre d'abonats afectats per la interrupció del subministrament elèctric.
Durada de la interrupció del subministrament elèctric.
Nombre d'abonats afectats per la deficient qualitat del producte.
Acreditació, per part de la persona expedientada, que les persones perjudicades per la manca de continuïtat del subministrament o la manca de qualitat del producte han estat compensades pels danys soferts.